Man wat visvang verdwyn in see toe branders hom van rotse afslaanArgieffoto Die hengelaar wat Saterdagmiddag van die rotse afgeslaan is naby Pinnacle Point by Mosselbaai is steeds nie opgespoor nie. Andre Fraser, bevelvoerder van die Nasionale Seereddingsintituut by Mosselbaai, het gesê hulle is Sondagoggend omstreeks 03:18 in kennis gestel van die voorval. Die polisie, NSRI, nooddienste asook ŉ mediese helikopter is na die toneel ontplooi. “Toe ons by die toneel opdaag, het die soektog begin vir die 38-jarige plaaslike man wat saam met drie vriende visgevang het toe hy van die rotse afgeslaan is. Hy het in die rowwe water verdwyn.” Volgens Fraser is ŉ omvattende lug-, see- en kuslynsoektog gedoen, maar geen teken van die man is opgespoor nie. Die polisie se soek-en-reddingspan het die soektog nou oorgeneem. In dieselfde asem het die NSRI die publiek gewaarsku om vanaf Saterdag 22 September tot ná volgende naweek versigtig te wees, aangesien dit springgety is wat Dinsdag sy hoogtepunt bereik. Die NSRI het mense gemaan om net te swem op strande waar daar lewensredders is, en tussen die afgebakende vlaggies. Hulle het ook spesiaal gemaan dat ouers mooi na hul kinders moet omsien naby die kuslyn.